**ความคิดเห็นของผู้ปกครองที่มีต่อการบริหารของผู้บริหาร โรงเรียนพระราม ๙ กาญจนภิเษก สำนักเขตห้วยขวาง กรุงเทพมหานคร** จุไรวรรณ สงสุวรรณ1,ปทุมพร เปียถนอม2 1โรงเรียนพระราม ๙ กาญจนภิเษก สำนักงานเขตห้วยขวาง กรุงเทพมหานคร โทร. 086 391 7754 2สาขาวิชาการบริหารการศึกษา คณะศึกษาศาสตร์ มหาวิทยาลัยรามคำแหง, โทรศัพท์ 089 259 9981e-mail : juraiwan70@gmail.com

**บทคัดย่อ**

การวิจัยครั้งนี้เป็นการวิจัยเชิงสำรวจ มีวัตถุประสงค์เพื่อศึกษาและเปรียบเทียบความคิดเห็นของผู้ปกครองที่มีต่อการบริหารของผู้บริหารโรงเรียนพระราม ๙ กาญจนาภิเษก สำนักงานเขตห้วยขวาง สังกัดกรุงเทพมหานคร กลุ่มตัวอย่างเป็นผู้ปกครองชั้นอนุบาลถึงชั้นประถมศึกษาปีที่ 6 โรงเรียนพระราม ๙ กาญจนาภิเษก สำนักงานเขตห้วยขวาง สังกัดกรุงเทพมหานคร จำนวน 108 คน เครื่องมือที่ใช้ในการวิจัย คือ แบบสอบถาม มีค่าความเชื่อมั่นเท่ากับ .964 สถิติที่ใช้ในการวิจัย คือ ความถี่ ร้อยละ ค่าเฉลี่ย ส่วนเบี่ยงเบนมาตรฐาน การทดสอบค่า t (t-test) และการวิเคราะห์ความแปรปรวนแบบทางเดียว (One-way ANOVA)

ผลการวิจัยพบว่า 1) ความคิดเห็นของผู้ปกครองที่มีต่อการบริหารของผู้บริหารโรงเรียนพระราม ๙ กาญจนาภิเษก โดยภาพรวม ผู้ปกครองมีความพึงพอใจต่อการบริหารของผู้บริหาร อยู่ในระดับมาก 2) ผู้ปกครองที่มีระดับการศึกษาต่างกัน มีความพึงพอใจต่อการบริหารงานของผู้บริหาร ไม่แตกต่างกัน และ 3) ผู้ปกครองที่มีอายุต่างกัน มีความพึงพอใจต่อการบริหารงานของผู้บริหาร แตกต่างกันอย่างมีนัยสำคัญทางสถิติที่ระดับ .05

**คำสำคัญ :** ความคิดเห็นของผู้ปกครอง, การบริหาร, ผู้บริหารโรงเรียน

**Parents’ Satisfactions on the Administration of Administrators under the Praram 9 Kanchanaphisek School, Huai Khwang District Office, Bangkok**

Juraiwan Songsuwan2, Patumphorn Piatanom1

1Praram 9 Kanchanaphisek School Huai Khwang District Bangkok Metropolis, Tell 66 86 391 7754

2Educational Administration Branch Faculty of Education Ramkhamhaeng University, Tell. 66 89 259 9981

E-mail address : p.piatanom@gmail.com

**Abstract**

This survey study aimed to examine and compare the parents’ satisfactions on the administration of Administrators under Praram 9 Kanchanaphisek school. Huai Khwang district’ Bangkok. The sample of 108 parents in 2019 academic year, were categorized according to level of education and age. The instrument was a 40-item questionnaire, with the reliability of .964, querying about parents’ opinions on the administration of Administrators under Praram 9 Kanchanaphisek school. Frequency, percentage, arithmetic mean, standard deviation, t-test, and One-way ANOVA were employed to analyze data.

The findings revealed 1) a high level of overall parents’ satisfactions on the administration of Administrators under Praram 9 Kanchanaphisek school, 2) no significant differences among parents’ satisfactions with different levels of education, and 3) significant differences among parents’ satisfactions who completed different age, with a significance level of .05.

**Keywords :** parents’ opinions, administration, school administrator

**บทนำ**

การพัฒนาประเทศให้เจริญก้าวหน้าได้นั้น สิ่งที่จำเป็นและสำคัญคือการพัฒนาคุณภาพของประชาชน และประชาชนจะมีคุณภาพเพียงใดนั้น ย่อมขึ้นอยู่กับความสำคัญของการจัดการศึกษา เพราะการศึกษาเป็นกระบวนการการเรียนรู้ที่มีความสอดคล้องและสำคัญยิ่งที่ทำให้มนุษย์ สามารถพัฒนาคุณภาพชีวิตของตนให้ดำรงชีพอยู่ในสังคมได้อย่างปกติสุข และสามารถนำเอาความรู้นั้นไปเกื้อหนุนต่อการพัฒนาประเทศได้อย่างเหมาะสม สอดคล้องกับความเปลี่ยนแปลงทุกๆ ด้าน ของสังคมปัจจุบันในยุคโลกาภิวัตน์

การศึกษาเป็นปัจจัยที่สำคัญในการพัฒนาคนและพัฒนาคุณภาพชีวิต อันจะส่งผลต่อเนื่องไปสู่การพัฒนาประเทศให้มีความเจริญก้าวหน้าทั้งด้านเศรษฐกิจ สังคมและการเมือง คุณภาพของคนเป็นสิ่งที่สำคัญต่อความเจริญก้าวหน้าของประเทศ แต่คนจะมีประสิทธิภาพมากน้อยเพียงใดนั้น ขึ้นอยู่กับการได้รับการศึกษาที่มีประสิทธิภาพ การศึกษาจึงหมายถึงกระบวนการเรียนรู้เพื่อความเจริญงอกงามของบุคคลและสังคม โดยการถ่ายทอดความรู้ การฝึก การอบรม การสืบสานทางวัฒนธรรม การสร้างสรรค์จรรโลงความก้าวหน้าทางวิชาการการสร้างองค์ความรู้อันเกิดจากการจัดสภาพแวดล้อม สังคม การเรียนรู้และปัจจัยเกื้อหนุนให้บุคคลเรียนรู้อย่างต่อเนื่องตลอดชีวิต (สำนักงานคณะกรรมการการศึกษาแห่งชาติ, 2545)

โรงเรียนพระราม ๙ กาญจนาภิเษก เป็นโรงเรียนลำดับที่ 428 ของกรุงเทพมหานคร เปิดสอนตั้งแต่ชั้นอนุบาล 1 ถึงประถมศึกษาปีที่ 6 มีนักเรียน 1,091 คน บุคลากร 60 คน โดยมีจุดมุ่งหมายในการสร้างเยาวชนให้เป็นคนดี คนเก่งและมีความสุข ความพร้อมด้านอาคารสถานที่ ด้านวัสดุอุปกรณ์ การเรียนการสอนและเทคโนโลยีต่างๆ ที่ทันสมัยอย่างสมบูรณ์ ผู้บริหาร คุณครู และการสนับสนุนจากผู้ปกครองได้ร่วมมือบริหารการศึกษา โรงเรียนพระราม ๙ กาญจนาภิเษก เพื่อให้การจัดการศึกษามีประสิทธิภาพและเกิดประสิทธิผลสูงสุด อีกทั้งการบริหารงานของผู้บริหารสถานศึกษาของโรงเรียนพระราม ๙ กาญจนาภิเษก สำนักงานเขตห้วยขวาง สังกัดกรุงเทพมหานคร จึงมีความสำคัญยิ่งต่อการพัฒนาคุณภาพการศึกษา การบริหารงานของผู้บริหารสถานศึกษาที่มีประสิทธิภาพก็จะส่งผลให้ผู้ปกครองนำบุตรหลานมาเข้าเรียนมากขึ้น

การบริหารสถานศึกษา กล่าวอีกนัยหนึ่งคือการจัดการส่งเสริม ช่วยเหลือกันของผู้เกี่ยวข้อง ที่จะผลักดันให้แผนยุทธศาสตร์ของสถานศึกษาบรรลุตามวัตถุประสงค์และเป้าหมายที่วางไว้ (มนทิพย์ ทรงกิติพิศาล, 2562) ในการบริหารงานของโรงเรียนนั้น ปัจจัยสำคัญในการพัฒนาสถานศึกษาที่สำคัญประการหนึ่งคือ ผู้ปกครอง เพราะผู้ปกครองสามารถที่จะสนับสนุนกิจกรรมต่างๆ ของโรงเรียนได้ ทั้งทางด้านการเงินหรือด้านกำลังคน ดังนั้นผู้ปกครองจึงมีบทบาทสำคัญในการคิดหรือตัดสินใจเกี่ยวกับสภาพของโรงเรียนและการบริหารงานของโรงเรียน ซึ่งจะเป็นปัจจัยในการตัดสินใจนำบุตรหลานเข้าเรียน ณ โรงเรียนใด โดยการที่โรงเรียนนั้นต้องแสดงถึงความเป็นมาตรฐานในการบริหารงานให้เด่นชัด ทั้งนี้ปัจจัยในการบริหารงานของโรงเรียน ซึ่งเป็นส่วนที่สำคัญที่ผู้ปกครองจะใช้เป็นเครื่องมือในการตัดสินใจนั้นแบ่งเป็น การดำเนินงานด้านต่างๆ ของสถานศึกษา ซึ่งได้แก่ การดำเนินงานด้านการบริหารงานวิชาการ การบริหารงานงบประมาณ การบริหารงานบุคคล และการบริหารงานทั่วไป และเป้าหมายในการจัดการศึกษาคือทำให้ผู้เรียนเป็นคนดีเก่ง และมีความสุข (จีรวิทย์ มั่นคงวัฒนะ, 2562)

ดังนั้นผู้วิจัยในฐานะที่เป็นข้าราชการครูโรงเรียนพระราม ๙ กาญจนาภิเษก สำนักงานเขตห้วยขวาง สังกัดกรุงเทพมหานคร จึงมีความสนใจที่จะศึกษาความคิดเห็นของผู้ปกครองที่มีต่อการบริหารงานโรงเรียนพระราม ๙ กาญจนาภิเษก สำนักงานเขตห้วยขวาง สังกัดกรุงเทพมหานคร เพราะมีความเชื่อว่า ผลจากการศึกษาวิจัยสามารถนำไปเสนอแนะและเป็นแนวทางให้กับผู้บริหารในการพัฒนาโรงเรียนพระราม ๙ กาญจนาภิเษก ต่อไป

**วัตถุประสงค์ของการวิจัย**

1. เพื่อศึกษาความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก

2. เพื่อเปรียบเทียบความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก โดยจำแนกตามระดับการศึกษา และอายุ

**การทบทวนวรรณกรรม**

งานวิจัยเรื่องความคิดเห็นของผู้ปกครองที่มีต่อการบริหารของผู้บริหารโรงเรียนพระราม ๙ กาญจนาภิเษก สำนักงานเขตห้วยขวาง สังกัดกรุงเทพมหานคร ครั้งนี้ ผู้วิจัยได้ศึกษาแนวคิด ทฤษฏี งานวิจัย ตลอดจนหนังสือ ตำรา เอกสารและแหล่งข้อมูลต่างๆ ที่เกี่ยวข้องกับความคิดเห็นของผู้ปกครองที่มีต่อการบริหารงานของผู้บริหารโรงเรียนจาก รุจิร์ ภู่สาระ และจันทรานี สงวนนาม, 2555 กมล ภู่ประเสริฐ, 2555 อุทัย บุญประเสริฐ, 2557 พิสมัย สุนนท์นาม, 2554 ชุติมา แพนกุดเรือ, 2556, จันทิมา โกสีย์รัตนาภิบาล, 2554 และยุกตนันท์ หวานฉ่า, 2555 จากนั้นนำมาสังเคราะห์และสรุปเป็นนิยามศัพท์เฉพาะเพื่อนำไปใช้สร้างเครื่องมือที่ใช้ในการวิจัย ดังรายละเอียดของนิยามศัพท์เฉพาะ 4 ด้านดังนี้

1. การบริหารงานวิชาการ หมายถึง การบริหารกิจการทุกอย่างในโรงเรียนที่เกี่ยวกับการพัฒนาหลักสูตรและปรับปรุงการเรียนการสอน การจัดกิจกรรมต่างๆ ในโรงเรียนให้ได้ผลดีมีประสิทธิภาพ กระบวนการถ่ายทอดความรู้ การจัดสื่อและเทคโนโลยีทางการศึกษา การวัดผลประเมินผล การประกันคุณภาพ รวมถึงการจัดบรรยากาศเพื่อประโยชน์ทางวิชาการ

2. การบริหารงานงบประมาณ หมายถึง การดำเนินการเกี่ยวกับรายรับรายจ่าย การบริหารการเงิน การบริหารบัญชี การบริหารพัสดุและสินทรัพย์ การจัดสรรงบประมาณ เพื่อให้บริการบุคคลต่างๆ ในโรงเรียนและผู้ปกครอง

3. การบริหารงานงานบุคคล หมายถึง การบริหารงานเกี่ยวบุคคลในโรงเรียน ครู คนงาน นักเรียน การสรรหาและบรรจุแต่งตั้ง วินัยและการรักษาวินัย การเสริมสร้างประสิทธิภาพในการปฏิบัติราชการ เพื่อควบคุมและจัดการให้เป็นไปอย่างมีระบบ

4. การบริหารงานทั่วไป หมายถึง การดำเนินงานธุรการ พัฒนาข้อมูลสารสนเทศ การรับนักเรียน งานส่งเสริมกิจการนักเรียน การดำเนินงานที่เกี่ยวกับการวางแผนการใช้อาคารสถานที่ทั้งหมดภายในโรงเรียนให้เกิดประโยชน์สูงสุด การบริหารงานด้านความสัมพันธ์ระหว่างโรงเรียนกับชุมชน งานบริการสาธารณสุข การจัดระบบการควบคุมในหน่วยงาน งานที่ไม่ได้ระบุไว้ในงานอื่น เพื่อบริการให้บุคคลต่างๆ ในโรงเรียน และผู้ปกครอง

**วิธีดำเนินการวิจัย**

การวิจัยเรื่อง ความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก เป็นการวิจัยเชิงสำรวจ (Survey Research) ประชากรที่ใช้ในการวิจัยครั้งนี้ ได้แก่ ครูในโรงเรียนพระราม ๙ กาญจนาภิเษก ประจำปีการศึกษา 2562 จำนวน 150 คน กลุ่มตัวอย่างที่ใช้ในการวิจัย ได้แก่โรงเรียนพระราม ๙ กาญจนาภิเษก ประจำปีการศึกษา 2562 จำนวน 108 คน โดยใช้การกำหนดกลุ่มตัวอย่างที่ระดับนัยสำคัญทางสถิติ .05 จากการเปิดตารางของ Cohen, Manion and Morrison (2011) และผู้วิจัยนำเสนอวิธีดำเนินการวิจัยดังต่อไปนี้

1. การรวบรวมข้อมูล โดยใช้แบบสอบถามที่ผู้วิจัยสร้างขึ้นและผ่านการทดสอบหาความตรงเชิงเนื้อหา โดยการหาดัชนีความสอดคล้อง(Index of congruence: IOC) และหาค่าความเชื่อมั่นโดยใช้สูตรสัมประสิทธิ์แอลฟ่า (Alpha Coefficient) ตามวิธีของครอนบาค (Cronbach) ได้ค่าความเชื่อมั่นเท่ากับ 0.964 โดยแบ่งแบบสอบถามออกเป็น 3 ตอน คือ 1) ข้อมูลส่วนบุคคล 2) เนื้อหาที่จะทำวิจัย และ 3) ข้อเสนอแนะ ที่ผู้วิจัยขอความร่วมมือจากนักเรียนนำแบบสอบถามไปให้ผู้ปกครองนักเรียนกรอกและเก็บกลับคืนภายใน 1 สัปดาห์ รวบรวมแบบสอบถามทั้งหมดที่ได้มาดำเนินการตามขั้นตอนการวิจัยต่อไป

2. การวิเคราะห์ข้อมูล โดยการนำแบบสอบถามที่ได้รับกลับคืนมาทำการวิเคราะห์โดยใช้สถิติ ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน การทดสอบค่า t (t-test) และการวิเคราะห์ความแปรปรวนแบบทางเดียว (One-way ANOVA)

**ผลการวิจัย**

ผลการศึกษาความคิดเห็นของผู้ปกครองที่มีต่อการบริหารของผู้บริหารโรงเรียนพระราม ๙ กาญจนาภิเษก สำนักงานเขตห้วยขวาง กรุงเทพมหานคร ดังมีรายละเอียดต่อไปนี้

**ตารางที่ 1** ค่าเฉลี่ยและส่วนเบี่ยงเบนมาตรฐานของความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก โดยภาพรวมและรายด้าน

|  |  |  |  |  |
| --- | --- | --- | --- | --- |
| การบริหารงานของผู้บริหาร | | ระดับปัญหา | | |
|  | **S.D.** | **ระดับ** |
| 1 | การบริหารงานวิชาการ | 4.06 | .74 | มาก |
| 2 | การบริหารงานงบประมาณ | 4.01 | .71 | มาก |
| 3 | การบริหารงานบุคคล | 4.22 | .70 | มาก |
| 4 | การบริหารงานทั่วไป | 4.20 | .68 | มาก |
|  | **รวม** | **4.12** | **.67** | **มาก** |

จากตารางที่ 1 แสดงว่าผู้ปกครองมีพึงพอใจต่อการบริหารงานของผู้บริหารโรงเรียนพระราม ๙ กาญจนาภิเษก โดยภาพรวมและรายด้าน ได้แก่ ด้านการบริหารงานวิชาการ การบริหารงานงบประมาณ การบริหารงานบุคคล และการบริหารงานทั่วไป อยู่ในระดับมาก

**ตารางที่ 2** การเปรียบเทียบความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก จำแนกตามระดับการศึกษาของผู้ปกครอง

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| การบริหารงานของผู้บริหาร | | ระดับการศึกษา | | | | |  | |
| **ต่ำกว่าปริญญาตรี** | | **ปริญญาตรีขึ้นไป** | | **t** | | ***p*** |
|  | SD |  | SD |
| 1 | การบริหารงานวิชาการ | 4.08 | .83 | 4.04 | .63 | .284 | | .777 |
| 2 | การบริหารงานงบประมาณ | 4.05 | .81 | 3.96 | .58 | .650 | | .517 |
| 3 | การบริหารงานบุคคล | 4.20 | .82 | 4.24 | .53 | -.260 | | .795 |
| 4 | การบริหารงานทั่วไป | 4.15 | .77 | 4.25 | .55 | -.764 | | .446 |
|  | **รวม** | **4.12** | **.78** | **4.12** | **.52** | **-.010** | | **.992** |

จากตารางที่ 2 แสดงว่า ผู้ปกครองที่มีระดับการศึกษาต่างกัน มีความพึงพอใจต่อการบริหารงานของผู้บริหารโรงเรียนพระราม ๙ กาญจนาภิเษก โดยภาพรวมและรายด้าน ได้แก่ ด้านการบริหารงานวิชาการ การบริหารงานงบประมาณ การบริหารงานบุคคล และการบริหารงานทั่วไป ไม่แตกต่างกัน

**ตารางที่ 3** การเปรียบเทียบความคิดเห็นของผู้ปกครองที่มีต่อการบริหารของผู้บริหารโรงเรียนพระราม ๙ กาญจนาภิเษก จำแนกตามอายุของผู้ปกครอง

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **อายุ** | | | | | | | |  | | | |
| **การบริหารงานของผู้บริหาร** | **น้อยกว่า 30 ปี** | | **30 - 35 ปี** | | | **36 ปีขึ้นไป** | | | **F** | | | ***p*** | |
|  |  | SD |  | **SD** |  | | **SD** |  | | |  | |
| 1. การบริหารงานวิชาการ | 3.79 | .85 | 3.72 | .92 | 4.31 | | .48 | 8.818\* | | .000 | | | | |
| 2. การบริหารงานงบประมาณ | 3.82 | .90 | 3.63 | .82 | 4.26 | | .47 | 9.674\* | | .000 | | | | |
| 3. การบริหารงานบุคคล | 4.02 | .78 | 3.86 | .91 | 4.46 | | .41 | 9.387\* | | .000 | | | | |
| 4. การบริหารงานทั่วไป | 4.03 | .66 | 3.82 | .88 | 4.44 | | .44 | 10.328\* | | .000 | | | | |
| **รวม** | **3.92** | **.76** | **3.76** | **.85** | **4.37** | | **.40** | **10.754\*** | | **.000** | | | | |

## \* *p* < .05

## จากตารางที่ 3 แสดงว่า ผู้ปกครองที่มีอายุต่างกัน มีความพึงพอใจต่อการบริหารงานของผู้บริหารโรงเรียนพระราม ๙ กาญจนาภิเษก โดยภาพรวมและรายด้าน ได้แก่ ด้านการบริหารงานวิชาการ การบริหารงานงบประมาณ การบริหารงานบุคคล และการบริหารงานทั่วไป แตกต่างกันอย่างมีนัยสำคัญทางสถิติที่ระดับ .05 โดยผู้ปกครองที่อายุ 36 ปีขึ้นไป มีความพึงพอใจต่อการบริหารงานของผู้บริหาร มากกว่า ผู้ปกครองที่มีอายุน้อยกว่า 30 ปี และอายุ 30-35 ปี ตามลำดับ

**อภิปรายผล**

จากการวิจัยเรื่องความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก มีประเด็นสำคัญที่สามารถนำมาอภิปรายผลดังนี้

1. ความคิดเห็นของผู้ปกครองโรงเรียนพระราม ๙ กาญจนาภิเษก ต่อการบริหารของผู้บริหารโรงเรียน โดยรวมอยู่ในระดับมาก ทั้งนี้อาจเป็นเพราะผู้บริหารโรงเรียนได้ บริหารงานทั้ง 4 ฝ่าย อย่างมีประสิทธิภาพ ประกอบด้วย การบริหารงานวิชาการ การบริหารงานงบประมาณ การบริหารงานบุคคล และการบริหารงานทั่วไป ให้เกิดผลที่ยั่งยืนและส่งผลที่ดีต่อระบบการบริหารงานภายในสถานศึกษา นอกจากนี้ผู้บริหารสถานศึกษายังมีการพัฒนาตัวเองอย่างสม่ำเสมอทั้งในด้านความรู้ความสามารถ และทักษะผู้นำ เพื่อนำความรู้ ความสามารถ มาปรับใช้ในสถานศึกษาของตนเองเพื่อให้สถานศึกษามีการพัฒนาอยู่ตลอดเวลา ก้าวทันต่อยุคสมัยที่เปลี่ยนแปลงไป เป็นสถานศึกษาที่มีคุณภาพ และมีการบริหารงานภายในสถานศึกษาอย่างเป็นระบบ มีประสิทธิภาพ ผู้บริหารมีการกำหนดงานด้านวิชาการให้ทราบล่วงหน้าอย่างชัดเจน มีการกำกับดูแลให้ครูปฏิบัติหน้าที่ตามระเบียบกฎหมายและจรรยาบรรณครู ในด้านกิจการนักเรียนมีการจัดโครงการอาหารกลางวันนักเรียน มีการจัดทำทะเบียนวัสดุครุภัณฑ์ที่เป็นปัจจุบัน มีการใช้อาคารสถานที่ให้เกิดประโยชน์ต่อการเรียนให้มากที่สุด และในด้านความสัมพันธ์กับชุมชนมีการจัดประชุมผู้ปกครองประจำทุกปี และในปัจจุบันผู้บริหารจะรับฟังข้อเสนอแนะต่างๆ จากทั้งครู นักเรียนและผู้ปกครอง รวมทั้งผู้ปกครองยังสามารถเข้ามามีบทบาทและมีส่วนร่วมในการบริหารงานภายในโรงเรียนในรูปแบบของสมาคมครูและผู้ปกครอง หรือเครือข่ายผู้ปกครอง ในการวางแผนงานต่างๆ ภายในโรงเรียนมากขึ้น จึงทำให้การบริหารงานของผู้บริหารโรงเรียนเกิดประสิทธิภาพ ครู นักเรียน และผู้ปกครองมีความพึงพอใจในการบริหารงานของผู้บริหารมากกว่าสมัยก่อนที่ผู้บริหารไม่ได้รับฟังข้อเสนอแนะต่างๆ จากบุคคลเหล่านี้สอดคล้องกับงานวิจัยของ เกียรติศักดิ์ นาคสนิท (2559) ที่ศึกษาความพึงพอใจของผู้ปกครองต่อการบริหารงานของโรงเรียนยอแซฟพิจิตร ผลการวิจัยพบว่า ระดับความพึงพอใจของผู้ปกครองต่อการบริหารงานของโรงเรียนยอแซฟพิจิตรในภาพรวมทั้ง 4 ด้าน อยู่ในระดับมาก และสอดคล้องกับงานวิจัยของ ธัชชัย จิตรนันท์ (2560) ที่ศึกษาความพึงพอใจของผู้ปกครองที่มีต่อการบริหารสถานศึกษาในสังกัดสำนักงานเขตพื้นที่การศึกษาประถมศึกษามหาสารคาม เขต 1 ผลการวิจัยพบว่า ผู้ปกครองมีความพึงพอใจต่อการบริหารสถานศึกษาในสังกัดสำนักงานเขตพื้นที่การศึกษาประถมศึกษามหาสารคาม เขต 1 โดยภาพรวมอยู่ในระดับมาก

2. การเปรียบเทียบความคิดเห็นของผู้ปกครองที่มีต่อการบริหารงานของผู้บริหารโรงเรียนพระราม ๙ กาญจนาภิเษก จำแนกตามระดับการศึกษา และอายุ มีประเด็นสำคัญที่สามารถนำมาอภิปรายผลดังนี้

2.1 ผู้ปกครองที่มีระดับการศึกษาต่างกัน มีความคิดเห็นต่อการบริหารงานของผู้บริหารโรงเรียนพระราม ๙ กาญจนาภิเษก ไม่แตกต่างกัน ทั้งนี้อาจเป็นเพราะว่าโรงเรียนมีการวางแผนและจัดทำนโยบายการบริหารที่ชัดเจน ผู้ปกครองที่มีระดับการศึกษาต่ำกว่าปริญญาตรี และปริญญาตรีขึ้นไป สามารถรับรู้ข้อมูลข่าวสาร ได้รับทราบข้อมูลจากทางโรงเรียนเหมือนกัน โดยการประชาสัมพันธ์จะจัดทำหนังสือแจ้งผู้ปกครองทุกครั้ง ทำให้ผู้ปกครองทั้งที่มีระดับการศึกษาต่ำกว่าปริญญาตรี และปริญญาตรีขึ้นไป มีความคิดเห็นต่อการบริหารงานของผู้บริหารไม่แตกต่างกัน สอดคล้องกับงานวิจัยของ ธัชชัย จิตรนันท์ (2560) ที่ศึกษาความพึงพอใจของผู้ปกครองที่มีต่อการบริหารสถานศึกษาในสังกัดสำนักงานเขตพื้นที่การศึกษาประถมศึกษามหาสารคาม เขต 1 ผลการวิจัยพบว่า ผู้ปกครองที่มีระดับการศึกษาต่างกัน มีความพึงพอใจต่อการบริหารงานของผู้บริหาร ไม่แตกต่างกัน และสอดคล้องกับงานวิจัยของ เบญจพร ทองรอด (2559) ที่ศึกษาทรรศนะของผู้ปกครองที่มีต่อการจัดการศึกษาของโรงเรียนเทศบาลวัดโพธิ์ สังกัดเทศบาลเมืองชลบุรี อำเภอเมือง จังหวัดชลบุรี ผลการวิจัยพบว่า ผู้ปกครองที่มีระดับการศึกษาต่างกัน มีทรรศนะต่อการจัดการศึกษาของโรงเรียนเทศบาลวัดโพธิ์ สังกัดเทศบาลเมืองชลบุรี อำเภอเมือง จังหวัดชลบุรี ไม่แตกต่างกัน

2.2 ผู้ปกครองที่มีอายุต่างกัน มีความคิดเห็นต่อการบริหารงานของผู้บริหารโรงเรียนพระราม ๙ กาญจนาภิเษก แตกต่างกันอย่างมีนัยสำคัญทางสถิติที่ระดับ .05 ทั้งนี้อาจเป็นเพราะว่าผู้ปกครองที่มีอายุต่างกัน อาจมีความรู้ความเข้าใจในการบริหารงานของผู้บริหารโรงเรียนในมุมมอง ประสบการณ์ การรับรู้ในช่วงเวลาที่ต่างกัน อีกทั้งในปัจจุบันเป็นยุคของข้อมูลข่าวสาร ที่ทุกคนสามารถเข้าถึงข้อมูลได้ไม่ว่าจะอยู่ในสถานที่ หรือเวลาใดก็ตาม จึงทำให้ผู้ปกครองที่มีอายุต่างกันมีความคิดเห็นต่อการบริหารงานของผู้บริหารโรงเรียนพระราม ๙ กาญจนาภิเษก แตกต่างกัน สอดคล้องกับงานวิจัยของ กมลรัตน์ ถือแก้ว (2562) ที่ศึกษาความคิดเห็นของผู้ปกครองนักเรียนที่มีต่อการบริหารงานโรงเรียนถลางพระนางสร้าง สังกัดสำนักงานเขตพื้นที่การศึกษาประถมศึกษาภูเก็ต ผลการวิจัยพบว่า ผู้ปกครองนักเรียนที่มีอายุต่างกัน มีความคิดเห็นต่อการบริหารงานโรงเรียนถลางพระนางสร้าง สังกัดสำนักงานเขตพื้นที่การศึกษาประถมศึกษาภูเก็ต แตกต่างกัน และสอดคล้องกับงานวิจัยของ ธารทิพย์ ราชเพ็ชร (2562) ที่ศึกษาเรื่องความพึงพอใจของผู้ปกครองที่มีต่อการจัดการศึกษาของโรงเรียนบางจาก (นาคเผื่อนอุปถัมภ์) สำนักงานเขตพระโขนง กรุงเทพมหานคร ผลการวิจัยพบว่า ผู้ปกครองที่มีอายุต่างกัน มีความพึงพอใจต่อการจัดการศึกษาของโรงเรียนบางจาก (นาคเผื่อนอุปถัมภ์) สำนักงานเขตพระโขนง กรุงเทพมหานคร แตกต่างกัน

**ข้อเสนอแนะ**

1. จากการวิจัยครั้งนี้ ผู้บริหารโรงเรียนควรสนับสนุนให้โรงเรียนเป็นแหล่งเรียนรู้ เพื่อที่จะให้นักเรียนได้เกิดการเรียนรู้จากประสบการณ์จริงตามศักยภาพ ความถนัด ความต้องการของผู้เรียน สนับสนุนเรื่องการพัฒนาสื่อเทคโนโลยีในการจัดการเรียนการสอนและเกิดความรู้ที่ยั่งยืนและสามารถนำความรู้ที่ได้รับนั้นไปประยุกต์ใช้ในชีวิตประจำวันได้ ส่งผลให้ผลสัมฤทธิ์ของผู้เรียนมีคุณภาพ เป็นที่ยอมรับของ ชุมชน ผู้ปกครอง และผู้ที่มีส่วนได้ส่วนเสีย ส่งผลให้สถานศึกษาเป็นที่ยอมรับของสังคม ส่งเสริมให้ครูใช้วัสดุ อุปกรณ์ภายในโรงเรียนที่มีอยู่นั้นให้เกิดประโยชน์สูงสุดแก่ผู้เรียน ให้ครูได้ปฏิบัติหน้าที่ตามความรู้ความสามารถตรงตามวิชาที่ศึกษามา ให้ครูและบุคลากรภายในสถานศึกษาได้พัฒนาตัวเองอยู่ตลอดเวลา และควรกำกับติดตามส่งเสริมการใช้อาคารสถานที่ภายในสถานศึกษาให้เกิดประโยชน์สูงสุดแก่ผู้เรียน

2. การวิจัยครั้งต่อไป ควรทำการศึกษาความคิดเห็นของครูที่มีต่อการบริหารรงเรียนของผู้บริหารโรงเรียน ที่มีความสำคัญและส่งผลต่อการพัฒนาคุณภาพผู้เรียน คุณภาพครูผู้สอน และประสิทธิภาพของสถานศึกษา เพื่อพัฒนารูปแบบการบริหารงานในสถานศึกษาต่อไป

**กิตติกรรมประกาศ**

ในงานวิจัยฉบับนี้ สำเร็จลุล่วงได้อย่างสมบูรณ์ ด้วยความอนุเคราะห์ข้อมูล แนวคิด ทฤษฏี และงานวิจัยที่เกี่ยวข้อง ที่เผยแพร่จากหลากหลายแหล่งเรียนรู้ที่ผู้วิจัยสามารถเข้าถึงและสืบค้นได้ ซึ่งผู้วิจัยขอขอบคุณ มา ณ ที่นี้ และผู้วิจัยขอมอบความดีในการศึกษาวิจัยนี้แด่ครอบครัวผู้ซึ่งให้ความสนับสนุนในทุกด้าน และกำลังใจจากมิตรแท้ทุกท่าน

**เอกสารอ้างอิง**

กมล ภู่ประเสริฐ. (2555). **การบริหารวิชาการในสถานศึกษา**. กรุงเทพฯ: เสริมสินพรีเพรสซิสเท็ม.

กมลรัตน์ ถือแก้ว. (2562, ตุลาคม 14). **ความคิดเห็นของผู้ปกครองนักเรียนที่มีต่อการบริหารงานโรงเรียนถลางพระนางสร้าง สังกัดสำนักงานเขตพื้นที่การศึกษาประถมศึกษาภูเก็ต**. [วารสารออนไลน์ คณะศึกษาศาสตร์ มหาวิทยาลัยรามคำแหง]. Retrieved from [http://www.edu-journal.ru.ac.th/ index.php/abstractData/indexBy.ru?bid=2&AbstractDataModel\_page=48&AbstractDataModel\_sort=branch\_id.desc](http://www.edu-journal.ru.ac.th/index.php/%20abstractData/indexBy.ru?bid=2&AbstractDataModel_page=48&AbstractDataModel_sort=branch_id.desc)

เกียรติศักดิ์ นาคสนิท. (2559). การศึกษาความพึงพอใจของผู้ปกครองต่อการบริหารงานของโรงเรียนยอแซฟพิจิตร. **วารสารเซาธ์อีสท์บางกอก**, ปีที่ 2 (ฉบับที่ 2), 44-54.

จีรวิทย์ มั่นคงวัฒนะ. (2562, เมษายน 22). **การบริหารงานวิชาการในสถานศึกษา**. [หนังสืออิเล็กทรอนิกส์]. Retrieved from https://www.gotoknow.org/posts/344746

จันทิมา โกสีย์รัตนาภิบาล. (2554). **ปัจจัยที่มีผลต่อการส่งบุตรหลานเข้าเรียนโรงเรียนเอกชน อำเภอลำทับ จังหวัดกระบี่.** วิทยานิพนธ์รัฐประศาสนศาสตรมหาบัณฑิต, มหาวิทยาลัยราชภัฏวไลยลงกรณ์.

ชุติมา แพนกุดเรือ. (2556). **ความพึงพอใจของผู้ปกครองนักเรียนที่มีต่อการบริหารงานของโรงเรียน**

**เทศบาลวัดลุ่มมหาชัยชุมพล อำเภอเมือง จังหวัดระยอง.** งานนิพนธ์การศึกษามหาบัณฑิต, มหาวิทยาลัยบูรพา.

ธารทิพย์ ราชเพ็ชร. (2562, ตุลาคม 20). **ความพึงพอใจของผู้ปกครองที่มีต่อการจัดการศึกษาของโรงเรียนบางจาก (นาคเผื่อนอุปถัมภ์) สำนักงานเขตพระโขนง กรุงเทพมหานคร**. [วารสารออนไลน์ คณะศึกษาศาสตร์ มหาวิทยาลัยรามคำแหง]. Retrieved from <http://www.edu-journal.ru.ac.th/AbstractPdf/2560-2-1_1511281053_is-bkk7-sec8-02-0026.pdf>

ธัชชัย จิตรนันท์. (2560). ความพึงพอใจของผู้ปกครองที่มีต่อการบริหารสถานศึกษาในสังกัดสำนักงานเขตพื้นที่การศึกษาประถมศึกษามหาสารคาม เขต 1. **วารสารการศึกษา มหาวิทยาลัยมหาสารคาม**, ปีที่ 11 (ฉบับที่ 2), 68-79.

เบญจพร ทองรอด. (2559). ทรรศนะของผู้ปกครองที่มีต่อการจัดการศึกษาของโรงเรียนเทศบาลวัดโพธิ์ สังกัดเทศบาลเมืองชลบุรี อำเภอเมือง จังหวัดชลบุรี. **วารสารวิชาการมหาวิทยาลัยอีสเทิร์นเอเซีย ฉบับสังคมศาสตร์และมนุษยศาสตร์**, ปีที่ 6 (ฉบับที่ 1), 140-147.

พิสมัย สุนนท์นาม. (2554) การบริหารงบประมาณแบบมุ่งเน้นผลงานของโรงเรียนสังกัดสำนักงานเขตพื้นที่

การศึกษาชลบุรีเขต 2. งานนิพนธ์การศึกษามหาบัณฑิต สาขาบริหารการศึกษา มหาวิทยาลัยบูรพา.

มนทิพย์ ทรงกิติพิศาล. (2562, กันยายน 15). **ปัจจัยที่ส่งผลต่อประสิทธิผลการบริหารสถานศึกษาขั้นพื้นฐานระดับมัธยมศึกษาในพื้นที่ภาคใต้ของประเทศไทย**. [วิทยานิพนธ์]. Retrieved from <https://dric.nrct.go.th/index.php?/Search/SearchDetail/229425>

ยุกตนันท์ หวานฉ่ำ. (2555). **การบริหารสถานศึกษากับประสิทธิผลโรงเรียน ในอำเภอคลองหลวง สังกัด**

**สํานักงานเขตพื้นที่การศึกษาประถมศึกษาปทุมธานี เขต 1**.วิทยานิพนธ์ปริญญาศึกษาศาสตร

มหาบัณฑิต สาขาวิชาเทคโนโลยีการบริหารการศึกษา สํานักบัณฑิตศึกษา มหาวิทยาลัย

เทคโนโลยีราชมงคลธัญบุรี.

รุจิร์ ภู่สาระ และจันทรานี สงวนนาม. (2545). **การบริหารหลักสูตรในสถานศึกษา**. กรุงเทพฯ: บุ๊ค พอยท์.

สํานักงานคณะกรรมการการศึกษาแห่งชาติ. (2545). **พระราชบัญญัติการศึกษาแห่งชาติพ.ศ. 2542**

**และที่แก้ไขเพิ่มเติม (ฉบับที่ 2) พ.ศ. 2545**. กรุงเทพฯ: สํานักนายกรัฐมนตรี.

อุทัย บุญประเสริฐ. (2557). **หลักสูตรและการบริหารงานวิชาการของโรงเรียน**. กรุงเทพฯ: เอสดีเพรส.

Cohen, L., Manion, L, and Morrison, K. (2011). **Research Methods in Education**. (7thed). New York: Routledge.